Első amerikai–berber háború
Az első amerikai-berber háború vagy tripoli háború (1801–1805) az első volt a két fegyveres konfliktus közül, amely az Egyesült Államok és négy észak-afrikai állam között zajlott. A négy közül három – Tripoli, Algír és Tunisz – formálisan az Oszmán Birodalom tartománya volt, a gyakorlatban azonban önállóságot élveztek. A negyedik a Marokkói Szultánság volt. A háborút azért indították, mert a berber kalózok rendszeresen elfogták az amerikai kereskedőhajókat, legénységükért pedig váltságdíjat kértek. Az USA egy ideig rendszeres adót fizetett a berber államoknak hajói védettségéért cserébe, de Thomas Jefferson szakított ezzel a gyakorlattal. Ez volt az Egyesült Államok első idegen földön vívott háborúja.